CELEX: 32017R1800
Language: el
Date: 2017-06-29 00:00:00
Title: Κατ' εξουσιοδότηση κανονισμός (ΕΕ) 2017/1800 της Επιτροπής, της 29ης Ιουνίου 2017, για την τροποποίηση του κατ' εξουσιοδότηση κανονισμού (ΕΕ) αριθ. 151/2013 για την εφαρμογή του κανονισμού (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου (Κείμενο που παρουσιάζει ενδιαφέρον για τον ΕΟΧ )

7.10.2017   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 259/14
               
            ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2017/1800 ΤΗΣ ΕΠΙΤΡΟΠΉΣ
      της 29ης Ιουνίου 2017
      για την τροποποίηση του κατ' εξουσιοδότηση κανονισμού (ΕΕ) αριθ. 151/2013 για την εφαρμογή του κανονισμού (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου
      (Κείμενο που παρουσιάζει ενδιαφέρον για τον ΕΟΧ)
      Η ΕΥΡΩΠΑΪΚΗ ΕΠΙΤΡΟΠΗ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης,
      Έχοντας υπόψη τον κανονισμό (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου, της 4ης Ιουλίου 2012, για τα εξωχρηματιστηριακά παράγωγα, τους κεντρικούς αντισυμβαλλομένους και τα αρχεία καταγραφής συναλλαγών (1), και ιδίως το άρθρο 81 παράγραφος 5,
      Εκτιμώντας τα ακόλουθα:
      
                  (1)
               
               
                  Η εφαρμογή του κατ' εξουσιοδότηση κανονισμού (ΕΕ) αριθ. 151/2013 της Επιτροπής (2) έχει καταδείξει ότι η έλλειψη ειδικών προτύπων για την πρόσβαση στα δεδομένα και τη συγκέντρωση και τη σύγκριση δεδομένων συνεπάγεται διαρθρωτικές αδυναμίες. Η έλλειψη τυποποιημένων δεδομένων, ομοιόμορφης λειτουργικότητας και ενός τυποποιημένου μορφοτύπου μηνυμάτων έχει δυσχεράνει την απευθείας και άμεση πρόσβαση στα δεδομένα και, κατά συνέπεια, έχει εμποδίσει τις οντότητες που αναφέρονται στο άρθρο 81 παράγραφος 3 του κανονισμού (ΕΕ) αριθ. 648/2012 να αξιολογούν αποτελεσματικά τον συστημικό κίνδυνο και, με τον τρόπο αυτό, να ανταποκρίνονται στις αντίστοιχες ευθύνες και εντολές τους.
               
            
                  (2)
               
               
                  Για την αντιμετώπιση των εν λόγω εμποδίων, είναι αναγκαίο να τροποποιηθεί ο κατ' εξουσιοδότηση κανονισμός (ΕΕ) αριθ. 151/2013, με περαιτέρω εξειδίκευση των λειτουργικών προτύπων που απαιτούνται για τη συγκέντρωση και τη σύγκριση δεδομένων μεταξύ των αρχείων καταγραφής συναλλαγών, προκειμένου να διασφαλιστεί ότι οι οντότητες που αναφέρονται στο άρθρο 81 παράγραφος 3 του κανονισμού (ΕΕ) αριθ. 648/2012 μπορούν να έχουν πρόσβαση στις πληροφορίες που είναι αναγκαίες για να ανταποκρίνονται στις αντίστοιχες ευθύνες και εντολές τους.
               
            
                  (3)
               
               
                  Για να καταστεί δυνατή η αποτελεσματική και αποδοτική σύγκριση και συγκέντρωση των δεδομένων μεταξύ των αρχείων καταγραφής συναλλαγών, θα πρέπει να χρησιμοποιούνται υποδείγματα σε μορφότυπο XML και μηνύματα XML, σχεδιασμένα σύμφωνα με τη μεθοδολογία ISO 20022, για την πρόσβαση σε δεδομένα και για την επικοινωνία μεταξύ των οντοτήτων που αναφέρονται στο άρθρο 81 παράγραφος 3 του κανονισμού (ΕΕ) αριθ. 648/2012 και των αρχείων καταγραφής συναλλαγών. Τούτο δεν θα πρέπει να αποκλείει τη δυνατότητα τα αρχεία καταγραφής συναλλαγών και οι σχετικές οντότητες να συμφωνήσουν μεταξύ τους να παρέχουν πρόσβαση ή να επικοινωνούν χρησιμοποιώντας διαφορετικό μορφότυπο επιπλέον του XML.
               
            
                  (4)
               
               
                  Τα υποδείγματα σε μορφότυπο XML θα πρέπει να χρησιμοποιούνται για να παρέχουν δεδομένα στις σχετικές οντότητες κατά τρόπο που να διευκολύνει τη συγκέντρωσή τους, ενώ τα μηνύματα XML θα πρέπει να χρησιμοποιούνται για τον εξορθολογισμό της διαδικασίας ανταλλαγής δεδομένων μεταξύ των αρχείων καταγραφής συναλλαγών και των σχετικών οντοτήτων. Ο κατ' εξουσιοδότηση κανονισμός (ΕΕ) αριθ. 151/2013 δεν αποκλείει την πρόσθετη χωριστή χρήση υποδειγμάτων σε μορφοτύπους άλλους του XML, όπως αρχεία «comma separated values» (csv) ή text (txt), στον βαθμό που επιτρέπουν στις σχετικές οντότητες να ανταποκρίνονται στις ευθύνες και τις εντολές τους. Συνεπώς, θα πρέπει να επιτραπεί στα αρχεία καταγραφής συναλλαγών να συνεχίσουν να χρησιμοποιούν τους εν λόγω μορφοτύπους, επιπλέον των υποδειγμάτων σε μορφότυπο XML, αλλά σε καμία περίπτωση υποκαθιστώντας τη χρήση τους. Κατ' ελάχιστο, τα υποδείγματα σε μορφότυπο XML και τα μηνύματα XML που βασίζονται στη μεθοδολογία ISO 20022 θα πρέπει να χρησιμοποιούνται για όλες τις αναφορές και ανταλλαγές εξαγωγής δεδομένων, ώστε να διασφαλίζεται η συγκρισιμότητα και η συγκέντρωση δεδομένων μεταξύ των αρχείων καταγραφής συναλλαγών.
               
            
                  (5)
               
               
                  Οι οντότητες που απαριθμούνται στο άρθρο 81 παράγραφος 3 του κανονισμού (ΕΕ) αριθ 648/2012 μπορούν να αναθέτουν καθήκοντα και αρμοδιότητες στην ΕΑΚΑΑ σύμφωνα με το άρθρο 28 του κανονισμού (ΕΕ) αριθ. 1095/2010 (3), συμπεριλαμβανομένης της πρόσβασης σε δεδομένα που αναφέρονται στα αρχεία καταγραφής συναλλαγών. Η χρήση αυτής της ανάθεσης δεν θα πρέπει, σε καμία περίπτωση, να επηρεάζει την υποχρέωση των αρχείων καταγραφής συναλλαγών να παρέχουν απευθείας και άμεση πρόσβαση στα εν λόγω δεδομένα στις οντότητες που απαριθμούνται στο άρθρο 81 παράγραφος 3 του κανονισμού (ΕΕ) αριθ. 648/2012.
               
            
                  (6)
               
               
                  Για να εξασφαλιστεί η εμπιστευτικότητα, κάθε τύπος ανταλλαγής δεδομένων μεταξύ των αρχείων καταγραφής συναλλαγών και των σχετικών οντοτήτων θα πρέπει να πραγματοποιείται μέσω ασφαλούς σύνδεσης μηχανής προς μηχανή και με χρήση πρωτοκόλλων κρυπτογράφησης δεδομένων. Για να εξασφαλιστούν ελάχιστα κοινά πρότυπα, θα πρέπει να χρησιμοποιείται πρωτόκολλο μεταφοράς αρχείων SSH (SSH File Transfer Protocol — SFTP) μεταξύ των αρχείων καταγραφής συναλλαγών και των οντοτήτων που απαριθμούνται στο άρθρο 81 παράγραφος 3 του κανονισμού (ΕΕ) αριθ. 648/2012. Αυτό δεν θα πρέπει να αποκλείει τη δυνατότητα τα αρχεία καταγραφής συναλλαγών και οι σχετικές οντότητες να συμφωνούν μεταξύ τους για τη δημιουργία ασφαλών συνδέσεων μηχανής προς μηχανή, με χρήση ενός πρόσθετου, χωριστού διαύλου πέραν του SFTP. Συνεπώς, θα πρέπει να επιτραπεί στα αρχεία καταγραφής συναλλαγών να συνεχίσουν να χρησιμοποιούν άλλες ασφαλείς συνδέσεις μηχανής προς μηχανή, επιπρόσθετα του SFTP, αλλά σε καμία περίπτωση υποκαθιστώντας τη χρήση του.
               
            
                  (7)
               
               
                  Τα δεδομένα σχετικά με την πλέον πρόσφατη κατάσταση των συμβάσεων παραγώγων με ανοικτές θέσεις είναι ουσιώδους σημασίας για την παρακολούθηση της χρηματοπιστωτικής σταθερότητας και του συστημικού κινδύνου. Ως εκ τούτου, οι σχετικές οντότητες θα πρέπει να έχουν πρόσβαση στα εν λόγω δεδομένα.
               
            
                  (8)
               
               
                  Είναι πολύ σημαντικό να διευκολυνθεί η απευθείας και άμεση πρόσβαση σε ειδικά σύνολα δεδομένων και, κατά συνέπεια, να δημιουργηθεί ένα σύνολο συνδυάσιμων αιτημάτων ad hoc που αφορούν τους συναλλασσομένους, τους οικονομικούς όρους, την ταξινόμηση και την αναγνώριση των συμβάσεων παραγώγων, τον χρονικό ορίζοντα εκτέλεσης, αναφοράς και λήξης, καθώς και τα γεγονότα της επιχείρησης και του κύκλου ζωής.
               
            
                  (9)
               
               
                  Οι προθεσμίες εντός των οποίων τα αρχεία καταγραφής συναλλαγών παρέχουν τα δεδομένα στις σχετικές οντότητες θα πρέπει να εναρμονιστούν, προκειμένου να βελτιωθεί η απευθείας και άμεση πρόσβαση σε δεδομένα αρχείων καταγραφής συναλλαγών και να δοθεί η δυνατότητα στις σχετικές οντότητες και στα αρχεία καταγραφής συναλλαγών να βελτιώσουν τον προγραμματισμό των εσωτερικών τους διαδικασιών δεδομένων.
               
            
                  (10)
               
               
                  Συνεπώς, ο κατ' εξουσιοδότηση κανονισμός (ΕΕ) αριθ. 151/2013 θα πρέπει να τροποποιηθεί, ώστε να διευκρινιστεί και να βελτιωθεί περαιτέρω το λειτουργικό πλαίσιο για την πρόσβαση, τη συγκέντρωση και τη σύγκριση δεδομένων μεταξύ των αρχείων καταγραφής συναλλαγών.
               
            
                  (11)
               
               
                  Η εφαρμογή των διατάξεων που θεσπίζονται στον παρόντα κατ' εξουσιοδότηση κανονισμό θα πρέπει να μετατεθεί, ώστε να διευκολυνθούν οι προσαρμογές των συστημάτων των αρχείων καταγραφής συναλλαγών στις προδιαγραφές που προβλέπονται στον παρόντα κατ' εξουσιοδότηση κανονισμό.
               
            
                  (12)
               
               
                  Ο παρών κανονισμός βασίζεται στα σχέδια ρυθμιστικών τεχνικών προτύπων που υπέβαλε η Ευρωπαϊκή Αρχή Κινητών Αξιών και Αγορών στην Επιτροπή.
               
            
                  (13)
               
               
                  Σύμφωνα με το άρθρο 10 του κανονισμού (ΕΕ) αριθ. 1095/2010, η ΕΑΚΑΑ διενήργησε ανοικτές δημόσιες διαβουλεύσεις σχετικά με τα σχέδια ρυθμιστικών τεχνικών προτύπων στα οποία βασίζεται ο παρών κανονισμός και ανέλυσε τα ενδεχόμενα συναφή κόστη και τις ωφέλειες. Οι εν λόγω δημόσιες διαβουλεύσεις επέτρεψαν την ΕΑΚΑΑ να συγκεντρώσει τις απόψεις των σχετικών αρχών και των μελών του Ευρωπαϊκού Συστήματος Κεντρικών Τραπεζών (ΕΣΚΤ), οι οποίες υποβλήθηκαν από την ΕΚΤ. Επιπλέον, η ΕΑΚΑΑ ζήτησε τη γνώμη της ομάδας συμφεροντούχων κινητών αξιών και αγορών, που έχει συσταθεί σύμφωνα με το άρθρο 37 του κανονισμού (ΕΕ) αριθ. 1095/2010,
               
            ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
      Άρθρο 1
      Τροποποιήσεις του κατ' εξουσιοδότηση κανονισμού (ΕΕ) αριθ. 151/2013
      1.   Το άρθρο 4 τροποποιείται ως εξής:
      
                  α)
               
               
                  Η παράγραφος 1 αντικαθίσταται από το ακόλουθο κείμενο:
                  «1.   Το αρχείο καταγραφής συναλλαγών παρέχει στις οντότητες που απαριθμούνται στο άρθρο 81 παράγραφος 3 του κανονισμού (ΕΕ) αριθ. 648/2012 απευθείας και άμεση πρόσβαση, ακόμη και όταν υπάρχει ανάθεση δυνάμει του άρθρου 28 του κανονισμού (ΕΕ) αριθ. 1095/2010, στα λεπτομερή στοιχεία των συμβάσεων παραγώγων σύμφωνα με τα άρθρα 2 και 3 του παρόντος κανονισμού.
                  Για τους σκοπούς του πρώτου εδαφίου, το αρχείο καταγραφής συναλλαγών χρησιμοποιεί μορφότυπο XML και ένα υπόδειγμα σχεδιασμένο σύμφωνα με τη μεθοδολογία ISO 20022. Το αρχείο καταγραφής συναλλαγών μπορεί επίσης, κατόπιν συμφωνίας με την ενδιαφερόμενη οντότητα, να παρέχει πρόσβαση στα λεπτομερή στοιχεία των συμβάσεων παραγώγων σε άλλον, αμοιβαία αποδεκτό, μορφότυπο.».
               
            
                  β)
               
               
                  Η παράγραφος 2 απαλείφεται.
               
            2.   Στο άρθρο 5 προστίθενται οι ακόλουθες παράγραφοι 3 έως 9:
      
         «3.   Το αρχείο καταγραφής συναλλαγών εγκαθιστά και διατηρεί τις αναγκαίες τεχνικές ρυθμίσεις ώστε οι οντότητες που απαριθμούνται στο άρθρο 81 παράγραφος 3 του κανονισμού (ΕΕ) αριθ. 648/2012 να μπορούν να συνδέονται, μέσω ασφαλούς διεπαφής μηχανής προς μηχανή, για να υποβάλλουν αιτήματα παροχής δεδομένων και για να λαμβάνουν δεδομένα.
         Για τους σκοπούς του πρώτου εδαφίου, το αρχείο καταγραφής συναλλαγών χρησιμοποιεί το πρωτόκολλο μεταφοράς αρχείων SSH. Το αρχείο καταγραφής συναλλαγών χρησιμοποιεί τυποποιημένα μηνύματα XML, σύμφωνα με τη μεθοδολογία ISO 20022, για να επικοινωνεί μέσω αυτής της διεπαφής. Το αρχείο καταγραφής συναλλαγών μπορεί επίσης, κατόπιν συμφωνίας με την ενδιαφερόμενη οντότητα, να δημιουργήσει σύνδεση με χρήση άλλου, αμοιβαία αποδεκτού, πρωτοκόλλου.
         2.4.   Σύμφωνα με τα άρθρα 2 και 3 του παρόντος κανονισμού, το αρχείο καταγραφής συναλλαγών παρέχει στις οντότητες που απαριθμούνται στο άρθρο 81 παράγραφος 3 του κανονισμού (ΕΕ) αριθ. 648/2012 πρόσβαση στις ακόλουθες πληροφορίες:
         
                     α)
                  
                  
                     όλες τις αναφορές σχετικά με συμβάσεις παραγώγων·
                  
               
                     β)
                  
                  
                     τις πλέον πρόσφατες καταστάσεις των συμβάσεων παραγώγων που δεν έχουν φτάσει στη λήξη τους ή οι οποίες δεν έχουν αποτελέσει αντικείμενο αναφοράς με τύπο ενέργειας “E”, “C”, “P” ή “Z”, όπως αναφέρονται στον πίνακα 2 πεδίο 93 του παραρτήματος του εκτελεστικού κανονισμού (ΕΕ) αριθ. 1247/2012 της Επιτροπής (*1).
                  
               5.   Το αρχείο καταγραφής συναλλαγών εγκαθιστά και διατηρεί τις αναγκαίες τεχνικές ρυθμίσεις ώστε οι οντότητες που απαριθμούνται στο άρθρο 81 παράγραφος 3 του κανονισμού (ΕΕ) αριθ. 648/2012 να μπορούν να δημιουργούν προκαθορισμένα περιοδικά αιτήματα πρόσβασης σε λεπτομερή στοιχεία των συμβάσεων παραγώγων, όπως προσδιορίζεται στην παράγραφο 4, τα οποία είναι αναγκαία ώστε οι εν λόγω οντότητες να ανταποκρίνονται στις ευθύνες και τις εντολές τους.
         2.6.   Κατόπιν αιτήματος, το αρχείο καταγραφής συναλλαγών παρέχει στις οντότητες που απαριθμούνται στο άρθρο 81 παράγραφος 3 του κανονισμού (ΕΕ) αριθ. 648/2012 πρόσβαση σε λεπτομερή στοιχεία των συμβάσεων παραγώγων, σύμφωνα με οποιονδήποτε συνδυασμό των κάτωθι πεδίων, όπως αναφέρονται στο παράρτημα του εκτελεστικού κανονισμού (ΕΕ) αριθ. 1247/2012:
         
                     α)
                  
                  
                     χρονοσφραγίδα αναφοράς·
                  
               
                     β)
                  
                  
                     αναγνωριστικός κωδικός αναφέροντος αντισυμβαλλομένου·
                  
               
                     γ)
                  
                  
                     αναγνωριστικός κωδικός του άλλου αντισυμβαλλομένου·
                  
               
                     δ)
                  
                  
                     εταιρικός τομέας του αναφέροντος αντισυμβαλλομένου·
                  
               
                     ε)
                  
                  
                     φύση του αναφέροντος αντισυμβαλλομένου·
                  
               
                     στ)
                  
                  
                     αναγνωριστικός κωδικός χρηματομεσίτη·
                  
               
                     ζ)
                  
                  
                     αναγνωριστικός κωδικός οντότητας που υποβάλλει την αναφορά·
                  
               
                     η)
                  
                  
                     αναγνωριστικός κωδικός δικαιούχου·
                  
               
                     θ)
                  
                  
                     κατηγορία στοιχείων ενεργητικού·
                  
               
                     ι)
                  
                  
                     ταξινόμηση προϊόντος·
                  
               
                     ια)
                  
                  
                     αναγνώριση προϊόντος·
                  
               
                     ιβ)
                  
                  
                     αναγνώριση υποκείμενου στοιχείου·
                  
               
                     ιγ)
                  
                  
                     τόπος εκτέλεσης·
                  
               
                     ιδ)
                  
                  
                     χρονοσφραγίδα εκτέλεσης·
                  
               
                     ιε)
                  
                  
                     ημερομηνία λήξης·
                  
               
                     ιστ)
                  
                  
                     ημερομηνία εκπνοής·
                  
               
                     ιζ)
                  
                  
                     κεντρικός αντισυμβαλλόμενος· και
                  
               
                     ιη)
                  
                  
                     τύπος ενέργειας.
                  
               2.7.   Το αρχείο καταγραφής συναλλαγών εγκαθιστά και διατηρεί την τεχνική ικανότητα παροχής απευθείας και άμεσης πρόσβασης σε λεπτομερή στοιχεία των συμβάσεων παραγώγων, τα οποία είναι αναγκαία ώστε οι οντότητες που απαριθμούνται στο άρθρο 81 παράγραφος 3 του κανονισμού (ΕΕ) αριθ. 648/2012 να ανταποκρίνονται στις εντολές και τις ευθύνες τους. Η εν λόγω πρόσβαση παρέχεται ως ακολούθως:
         
                     α)
                  
                  
                     όταν μια οντότητα που απαριθμείται στο άρθρο 81 παράγραφος 3 του κανονισμού (ΕΕ) αριθ. 648/2012 αιτείται πρόσβαση σε λεπτομερή στοιχεία εκκρεμών συμβάσεων παραγώγων ή συμβάσεων παραγώγων που είτε έχουν φτάσει στη λήξη τους είτε για τις οποίες υποβλήθηκαν αναφορές με τύπους ενέργειας “Ε”, “C”, “Ζ” ή “P”, όπως αναφέρονται στον πίνακα 2 πεδίο 93 του παραρτήματος του εκτελεστικού κανονισμού (ΕΕ) αριθ. 1247/2012, πάνω από ένα έτος πριν από την ημερομηνία κατά την οποία υποβλήθηκε το αίτημα, το αρχείο καταγραφής συναλλαγών ανταποκρίνεται στο εν λόγω αίτημα το αργότερο έως τις 12:00 συντονισμένη παγκόσμια ώρα (UCT) την πρώτη ημερολογιακή ημέρα μετά την ημέρα κατά την οποία υποβάλλεται το αίτημα πρόσβασης·
                  
               
                     β)
                  
                  
                     όταν μια οντότητα που απαριθμείται στο άρθρο 81 παράγραφος 3 του κανονισμού (ΕΕ) αριθ. 648/2012 αιτείται πρόσβαση σε λεπτομερή στοιχεία συμβάσεων παραγώγων που είτε έχουν φτάσει στη λήξη τους είτε για τις οποίες υποβλήθηκαν αναφορές με τύπους ενέργειας “Ε”, “C”, “Ζ” ή “P”, όπως αναφέρονται στον πίνακα 2 πεδίο 93 του παραρτήματος του εκτελεστικού κανονισμού (ΕΕ) αριθ. 1247/2012, πάνω από ένα έτος πριν από την ημερομηνία κατά την οποία υποβλήθηκε το αίτημα, το αρχείο καταγραφής συναλλαγών ανταποκρίνεται στο εν λόγω αίτημα το αργότερο εντός τριών εργάσιμων ημερών από την υποβολή του αιτήματος πρόσβασης·
                  
               
                     γ)
                  
                  
                     όταν ένα αίτημα πρόσβασης σε δεδομένα, που υποβάλλεται από μια οντότητα που απαριθμείται στο άρθρο 81 παράγραφος 3 του κανονισμού (ΕΕ) αριθ. 648/2012, αφορά συμβάσεις παραγώγων που εμπίπτουν σε αμφότερα τα στοιχεία α) και β), το αρχείο καταγραφής συναλλαγών παρέχει λεπτομερή στοιχεία για τις εν λόγω συμβάσεις παραγώγων το αργότερο εντός τριών εργάσιμων ημερών από την υποβολή του αιτήματος πρόσβασης.
                  
               8.   Το αρχείο καταγραφής συναλλαγών επιβεβαιώνει την παραλαβή και επαληθεύει την ορθότητα και την πληρότητα κάθε αιτήματος πρόσβασης σε δεδομένα το οποίο υποβάλλεται από τις οντότητες που απαριθμούνται στο άρθρο 81 παράγραφος 3 του κανονισμού (ΕΕ) αριθ. 648/2012. Κοινοποιεί στις εν λόγω οντότητες τα αποτελέσματα της επαλήθευσης αυτής, το αργότερο εντός εξήντα λεπτών από την υποβολή του αιτήματος.
         9.   Το αρχείο καταγραφής συναλλαγών χρησιμοποιεί ηλεκτρονική υπογραφή και πρωτόκολλα κρυπτογράφησης δεδομένων, προκειμένου να διασφαλίζει την εμπιστευτικότητα, την ακεραιότητα και την προστασία των δεδομένων που τίθενται στη διάθεση των οντοτήτων που απαριθμούνται στο άρθρο 81 παράγραφος 3 του κανονισμού (ΕΕ) αριθ. 648/2012.
      
      Άρθρο 2
      Έναρξη ισχύος και εφαρμογή
      Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
      Εφαρμόζεται από την 1η Νοεμβρίου 2017.
      
         Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
         Βρυξέλλες, 29 Ιουνίου 2017.
         
            
               Για την Επιτροπή
            
            
               Ο Πρόεδρος
            
            Jean-Claude JUNCKER
         
      
      
         (1)  ΕΕ L 201 της 27.7.2012, σ. 1.
      
         (2)  Κατ' εξουσιοδότηση κανονισμός (ΕΕ) αριθ. 151/2013 της Επιτροπής, της 19ης Δεκεμβρίου 2012, για την εφαρμογή του κανονισμού (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου για τα εξωχρηματιστηριακά παράγωγα, τους κεντρικούς αντισυμβαλλομένους και τα αρχεία καταγραφής συναλλαγών όσον αφορά τα κανονιστικά τεχνικά πρότυπα που θα προσδιορίζουν τα δεδομένα που θα πρέπει να δημοσιεύονται και να διατίθενται από αρχεία καταγραφής συναλλαγών και τα λειτουργικά πρότυπα για τη συγκέντρωση, σύγκριση και αξιολόγηση των δεδομένων (ΕΕ L 52 της 23.2.2013, σ. 33).
      
         (3)  Κανονισμός (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Κινητών Αξιών και Αγορών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/77/ΕΚ (ΕΕ L 331 της 15.12.2010, σ. 84).